C 79/36

Opinjoni tal-Kumitat Ewropew tar-Reġjuni — Xogħol fuq pjattaforma diġitali — l-isfidi regolatorji lokali u reġjonali

(2020/C 79/07)

Relatur : Dimitrios BIRMPAS (EL/PSE), Kunsillier Muniċipali ta’ Egaleo

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

Introduzzjoni

1. jenfasizza li l-ekonomija tal-pjattaformi diġitali hija parti integrali tal-ekonomija Ewropea u l-importanza ekonomika u soċjali tagħha se tkompli tikber b’mod sinifikanti fil-ġejjieni;

2. jirrimarka li l-ekonomija tal-pjattaformi hija deskritta mill-Kummissjoni Ewropea bħala “mudelli ta’ negozju fejn l-attivitajiet huma ffaċilitati minn pjattaformi kollaborattivi” ( 1 ) . Skont l-istess sors, il-pjattaformi kollaborattivi joħolqu suq miftuħ għall-użu temporanju ta’ prodotti jew servizzi ta’ spiss ipprovduti minn individwi privati. L-ekonomija kollaborattiva tinvolvi tliet kategoriji ta’ atturi: (i) fornituri tas-servizzi, li jikkondividu assi, riżorsi, ħin u/jew ħiliet — dawn jistgħu jkunu individwi privati li qed joffru servizzi fuq bażi okkażjonali jew fornituri tas-servizzi li jaġixxu fil-kapaċità professjonali tagħhom; (ii) utenti ta’ tali servizzi; u (iii) intermedjarji li jikkollegaw — permezz ta’ pjattaforma onlajn — fornituri tas-servizzi mal-utenti aħħarin u jiffaċilitaw it-tranżazzjonijiet bejniethom (“pjattaformi kollaborattivi”);

3. jirrimarka wkoll li l-OECD tiddefinixxi l-pjattaforma bħala servizz diġitali li jiffaċilita l-interazzjonijiet bejn żewġ settijiet ta’ utenti jew aktar distinti iżda interdipendenti (ditti jew individwi) li jinteraġixxu permezz tas-servizz fuq l-Internet ( 2 )

4. jirrimarka li l-użu tal-pjattaformi diġitali biex jiġu kkoordinati t-tipi kollha ta’ attività ekonomika qed jikber mat-tixrid esponenzjali tal-użu tal-Internet;

5. jirrikonoxxi li ż-żieda tax-xogħol fuq pjattaforma diġitali tista’ tiġi spjegata mill-fatt li huwa joffri firxa ta’ vantaġġi kemm għal min iħaddem kif ukoll għall-ħaddiema fid-dawl tal-ħtieġa għal suq tax-xogħol flessibbli; Skont il-Eurofound ( 3 ) , ix-xogħol fuq pjattaforma jġib miegħu wkoll għadd ta’ opportunitajiet għas-suq tax-xogħol, bħalma huma l-aċċess faċli għas-suq tax-xogħol, is-sors ta’ dħul addizzjonali, stimolu għax-xogħol indipendenti, il-flessibbiltà tal-ħin tax-xogħol u l-prevenzjoni tad-diskriminazzjoni tal-ħaddiema abbażi tal-etniċità, tad-diżabbiltà iżda wkoll tas-sitwazzjoni ġeografika. Barra minn hekk, kif enfasizzat miċ-Ċentru Konġunt tar-Riċerka (JRC) ( 4 ) , peress li ħafna ħaddiema tal-pjattaforma huma minn gruppi vulnerabbli ta’ persuni li jfittxu impjieg (żgħażagħ, nisa, persuni minn reġjuni remoti), ix-xogħol fuq pjattaforma jista’ jinfluwenza b’mod pożittiv l-integrazzjoni fis-suq tax-xogħol ta’ tali gruppi u jiffaċilita tranżizzjonijiet għal forom aktar stabbli ta’ impjieg, dment li jiġu stabbiliti miżuri adatti biex jiġu żgurati kundizzjonijiet deċenti tax-xogħol;

6. jirrikonoxxi li l-proliferazzjoni rapida ta’ pjattaformi ta’ xogħol diġitali f’dawn l-aħħar snin qajmet għadd ta’ mistoqsijiet dwar il-funzjonament tagħhom u l-benefiċċji li jirriżultaw mir-riorganizzazzjoni tax-xogħol li jwasslu għaliha dawn il-pjattaformi, flimkien mar-riskji assoċjati;

7. ad hoc , hemm inċertezza akbar dwar id-drittijiet u l-livell ta’ protezzjoni soċjali, il-kundizzjonijiet tax-xogħol, jew l-istabbiltà tal-impjieg; jinnota li, skont il-Eurofound ( 5 ) , minħabba l-arranġament ta’ ħidma speċifiku għall-ħaddiema tal-pjattaforma, abbażi tal-kompiti mwettqa fuq bażi, hemm inċertezza akbar dwar id-drittijiet u l-livell ta’ protezzjoni soċjali, il-kundizzjonijiet tax-xogħol, jew l-istabbiltà tal-impjieg;

8. isostni li huwa meħtieġ qafas komprensiv li jiżgura l-protezzjoni soċjali u d-drittijiet soċjali tal-ħaddiema kollha (mis-saħħa u s-sigurtà sal-aċċess għat-tagħlim tul il-ħajja), sabiex jinħolqu kundizzjonijiet ekwi għall-ekonomija tal-pjattaformi u għall-ekonomija offlajn “tradizzjonali”, bl-istess drittijiet u obbligi għall-partijiet interessati kollha;

9. jenfasizza li impjieg indipendenti falz (li xi kultant jissejjaħ ukoll impjieg indipendenti moħbi jew fittizju) jirreferi għal każijiet fejn individwi huma klassifikati bħala li jaħdmu għal rashom iżda, prattikament, jaħdmu bħala impjegati. Jeħtieġ li tintemm għalkollox il-klassifikazzjoni żbaljata intenzjonata tal-ħaddiema minn min iħaddem bil-għan li jiġu evitati r-regolamenti tal-impjieg, l-obbligi fiskali u r-rappreżentanza tal-ħaddiema, kif ukoll it-trasferiment tar-riskju fuq il-ħaddiema u/jew il-kisba ta’ vantaġġ kompetittiv.

10. jafferma mill-ġdid li d-dritt tal-ħaddiema kollha għal trattament ġust u ugwali rigward il-kundizzjonijiet tax-xogħol, aċċess għal protezzjoni soċjali u taħriġ — irrispettivament mit-tip u t-tul ta’ żmien tar-relazzjoni ta’ impjieg — flimkien mad-dritt għal pagi ġusti li jipprovdu għal livell ta’ għajxien deċenti, huwa stabbilit fil-Pilastru Ewropew tad-Drittijiet Soċjali ( 6 ) , appoġġjat b’mod unanimu mill-Istati Membri kollha tal-UE;

11. jinnota d-diffikultajiet li jiffaċċjaw l-hekk imsejħa “ħaddiema awtonomi” (own-account workers) biex ikollhom rappreżentazzjoni kollettiva, u jiġbed l-attenzjoni għall-fatt li l-akbar sfida li qed jiffaċċjaw l-imsieħba soċjali hija li jilħqu lill-ħaddiema fis-settur informali u fil-forom ġodda emerġenti ta’ impjieg, bħalma huma l-ħaddiema tal-pjattaforma ( 7 ) ; jitlob għalhekk li jittieħdu miżuri biex jitrawwem u jiġi ffaċilitat id-djalogu soċjali għal dan is-settur tas-suq tax-xogħol;

12. jargumenta li inizjattiva Ewropea konġunta biex tirregola x-xogħol fuq pjattaformi diġitali għandha tiżgura rispons koordinat mill-Istati Membri għall-isfidi legali li jirriżultaw mill-bidliet teknoloġiċi li għaddejjin bħalissa fis-suq tax-xogħol; huwa konxju tal-opportunitajiet li joffru t-teknoloġiji ġodda, bħall-intelliġenza artifiċjali, f’termini ta’ appoġġ professjonali, żvilupp tal-għarfien u taħriġ; jenfasizza wkoll il-ħtieġa li jiġu ġestiti b’mod xieraq l-impatti negattivi ta’ teknoloġiji ġodda fuq il-ħaddiema tal-pjattaforma, peress li ż-żieda fl-inċidenza ta’ teknoloġiji bħal dawn, inkluża l-intelliġenza artifiċjali, tissoġġetta lil dawn il-ħaddiema għal deċiżjonijiet determinati fil-parti l-kbira minn algoritmi ta’ intelliġenza artifiċjali;

13. jingħaqad mal-appell tal-ILO għall-istabbiliment ta’ sistema ta’ governanza internazzjonali li tirrikjedi li d-detenturi ta’ pjattaformi diġitali jirrispettaw ċerti drittijiet u protezzjonijiet minimi u li jirregolaw l-użu tad-data u r-responsabbiltà algoritmika fid-dinja tax-xogħol. Dan għandu jindirizza kwistjonijiet ta’ rappreżentazzjoni kollettiva ta’ ħaddiema tal-pjattaforma kif ukoll kwistjonijiet marbuta mal-intelliġenza artifiċjali, billi jirrikjedi l-applikazzjoni ta’ approċċ ta’ “human-in-command”, li jiżgura li d-deċiżjonijiet finali li jaffettwaw ix-xogħol jittieħdu mill-bnedmin ( 8 ) ; jilqa’, fl-istess ħin, l-inizjattivi nazzjonali u sottonazzjonali ( 9 ) , kif ukoll inizjattivi bbażati fuq pjattaforma li jniedu kodiċi ta’ kondotta għall-crowd sourcing u l-crowd working;

14. jikkondividi l-fehma espressa fil-konklużjonijiet tal-Kunsill Impjiegi, Politika Soċjali, Saħħa u Affarijiet tal-Konsumatur (EPSCO) tal-24 ta’ Ottubru 2019 dwar il-ħtieġa li jissaħħu “l-istituzzjonijiet tax-xogħol, b’mod partikolari l-amministrazzjoni u l-ispezzjoni tax-xogħol, u l-promozzjoni tal-implimentazzjoni effettiva tal-istandards internazzjonali tax-xogħol għall-protezzjoni tal-ħaddiema kollha, inkluż fil-forom ġodda ta’ xogħol, u t-tranżizzjoni minn ekonomija informali għal dik formali” ( 10 ) . Jaqbel ukoll dwar il-ħtieġa li tiġi żgurata “privatezza xierqa u protezzjoni tad-data personali, u li jingħata rispons, fejn xieraq, għal sfidi u opportunitajiet, speċjalment fil-kuntest tat-trasformazzjoni diġitali tax-xogħol, inkluż xogħol fuq pjattaforma diġitali” ( 11 )

15. jilqa’ l-intenzjoni tal-President il-ġdid tal-Kummissjoni Ewropea, Ursula von der Leyen, kif iddikjarat fil-ftuħ tas-sessjoni tal-Parlament Ewropew tas-16 ta’ Lulju 2019, li ttejjeb il-kundizzjonijiet ta’ xogħol tal-ħaddiema tal-pjattaforma, l-aktar billi ssir enfasi fuq il-ħiliet u l-edukazzjoni ( 12 ) ; jistenna, madankollu, li t-titjib f’dawn il-kundizzjonijiet imur lil hinn mill-oqsma ta’ politika msemmija hawn fuq u jinkludi proposta mill-Kummissjoni l-ġdida biex jiġu indirizzati l-kundizzjonijiet tax-xogħol tal-ħaddiema tal-pjattaforma u jiġu indirizzati b’mod attiv forom ġodda ta’ prekarjetà ( 13 )

16. jindika l-ħtieġa ġenerali li l-oqfsa legali attwali fil-livell tal-UE jiġu aġġornati (jiġifieri d-Direttiva dwar il-Kummerċ Elettroniku, id-Direttiva dwar is-Servizzi) bħala reazzjoni għall-espansjoni rapida tal-ekonomija kollaborattiva u għall-isfidi imposti minn pjattaformi li joperaw globalment; L-analiżi tal-effettività tal-leġislazzjoni eżistenti tal-UE li tista’ tapplika wkoll għax-xogħol fuq pjattaforma, pereżempju d-Direttiva dwar Kondizzjonijiet tax-Xogħol Trasparenti u Prevedibbli, u l-immappjar preċiż ta’ forom eżistenti ta’ xogħol fuq pjattaforma jikkostitwixxu prerekwiżit ewlieni għal kwalunkwe aġġornament tal-qafas legali;

Klassifikazzjoni tal-ħaddiema u l-kuntratti

17. jirreferi għal Opinjoni preċedenti li fiha huwa enfasizza li “xi mudelli intraprenditorjali ta’ ekonomija kollaborattiva (…) joħolqu esternalitajiet negattivi qawwija fil-livell soċjali u tal-impjieg, b’mod partikolari billi jabbużaw mill-kunċett ta’ “impjieg indipendenti”, u jisfruttaw id-disparitajiet soċjali fost il-ħaddiema” ( 14 )

18. jirreferi wkoll għal pożizzjoni preċedenti tal-KtR, u jindika li “bosta forom tal-impjiegi fl-ekonomija kollaborattiva huma kklassifikati bħala impjieg dipendenti u attività ta’ xogħol li wieħed iwettaq għal rasu”, li “jqajjem kwistjonijiet importanti fir-rigward tal-kundizzjonijiet tax-xogħol, is-saħħa u s-sigurtà, il-benefiċċji tal-assigurazzjoni tas-saħħa, il-ħlas f’każ ta’ mard, il-benefiċċji tal-qgħad u l-pensjonijiet” ( 15 )

19. jinnota li fid-Dokument ta’ Riflessjoni dwar id-Dimensjoni Soċjali tal-Ewropa ( 16 ) , il-Kummissjoni Ewropea tirrimarka li t-tisħiħ ta’ din id-dimensjoni jirrikjedi li l-UE taqbel dwar “regoli komuni li jiddeterminaw l-istatus tal-impjieg ta’ ħaddiema ta’ pjattaforma diġitali. Dan jippermetti lin-negozji biex jisfruttaw bis-sħiħ il-potenzjal ta’ suq diġitali Ewropew uniku”;

20. jenfasizza li, peress li ż-żgħażagħ huma aktar familjari mat-trasformazzjoni diġitali u mal-iżviluppi teknoloġiċi, huma jaraw ix-xogħol fuq pjattaformi diġitali u l-flessibbiltà li spiss toffri bħala opportunità ta’ impjieg attraenti, minkejja n-nuqqas ta’ drittijiet tax-xogħol definiti b’mod ċar. Għandu jiġi nnutat li l-ħaddiema tal-pjattaforma llum huma bħala medja 10 snin iżgħar minn dawk li jaħdmu offlajn ( 17 ) , u li n-nuqqas ta’ qafas ċar li jiddefinixxi dawn id-drittijiet għalhekk iżid l-impjieg prekarju fost iż-żgħażagħ;

21. jirrikonoxxi l-kumplessità tar-relazzjonijiet kuntrattwali dwar il-pjattaformi diġitali, iżda jirrimarka li l-mudelli ta’ impjieg, li huma varjati ħafna, tal-ekonomija tradizzjonali huma rregolati minn regoli bażiċi komuni li japplikaw bl-istess mod għall-operaturi kollha. Għalhekk, il-Kumitat tar-Reġjuni jitlob li jiġu estiżi d-dispożizzjonijiet fundamentali tax-xogħol u soċjali għall-ekonomija tal-pjattaformi u l-ħaddiema tagħha, filwaqt li jenfasizza l-ħtieġa li jiġu indirizzati l-effetti soċjali tas-Suq Uniku Diġitali fil-livell Ewropew. Regolamentazzjoni proporzjonata fil-livell nazzjonali u fejn meħtieġ — minħabba d-dimensjoni transnazzjonali tal-ekonomija diġitali — qafas Ewropew li jindirizzaw l-isfidi regolatorji fil-qasam tax-xogħol fuq pjattaformi diġitali se joħolqu kundizzjonijiet ekwi bejn l-ekonomija tradizzjonali u l-ekonomija tal-pjattaformi diġitali u se jindirizzaw id-dumping soċjali. Tali qafas regolatorju għandu jipprevedi wkoll il-projbizzjoni ta’ klawżoli ta’ esklużjoni li jimpedixxu lill-ħaddiema milli jikkooperaw ma’ pjattaformi oħra;

22. jenfasizza li tali regolamentazzjoni għandha tindirizza kwistjonijiet regolatorji importanti bħall-oneru tal-prova dokumentata tar-relazzjoni ta’ impjieg (u konsegwentement ta’ kwalunkwe klassifikazzjoni żbaljata), tal-evalwazzjoni tas-suppożizzjoni konfutabbli tal-eżistenza ta’ relazzjoni ta’ impjieg, l-organizzazzjoni ta’ xogħol permezz ta’ relazzjonijiet kuntrattwali li jinkludu klawżoli inġusti, kif ukoll il-kwistjoni tas-sjieda u l-portabbiltà tad-data dwar il-profil u l-prestazzjoni ta’ ħaddiem tal-pjattaforma. Barra minn hekk, tista’ tindirizza l-kwistjoni tal-kontribuzzjonijiet tas-sigurtà soċjali ta’ min iħaddem, fir-rigward tal-forza tax-xogħol ġenerali involuta u irrispettivament mill-istatus tal-impjieg, billi tqis il-kwalità tal-arranġamenti tax-xogħol. Sabiex titqies il-possibbiltà ta’ attività diġitali transfruntiera u biex id-Direttiva dwar l-Istazzjonar ta’ Ħaddiema ( 18 ) tkun tista’ tapplika, għandu jkun possibbli li ssir distinzjoni bejn il-“post tal-impjieg” u l-“post tal-għoti tas-servizzi” bħala garanzija minima ta’ drittijiet tax-xogħol;

23. jinnota li d-determinazzjoni tal-eżistenza ta’ relazzjoni ta’ impjieg għandha tkun ibbażata fuq definizzjonijiet fil-liġi, fil-ftehimiet kollettivi jew fil-prattika fis-seħħ f’kull Stat Membru, filwaqt li titqies il-ġurisprudenza tal-Qorti tal-Ġustizzja ( 19 ) . Il-ġurisprudenza tistabbilixxi li l-ħaddiema tal-pjattaforma jistgħu jkunu koperti wkoll jekk jissodisfaw il-kriterji rilevanti. Jikkondividi l-fehma tal-Parlament Ewropew “li d-determinazzjoni tal-eżistenza ta’ relazzjoni tax-xogħol tkun iggwidata mill-fatti relatati mat-twettiq effettiv tax-xogħol u mhux mid-deskrizzjoni mill-partijiet tar-relazzjoni” ( 20 ) . Jaqbel ukoll li “l-abbuż tal-istatus ta’ persuni li jaħdmu għal rashom, kif definit fil-liġi nazzjonali, sew fil-livell nazzjonali jew f’sitwazzjonijiet transkonfinali, huwa forma ta’ xogħol iddikjarat b’mod falz li sikwit ikun assoċjat ma’ xogħol mhux iddikjarat […] sabiex jiġu evitati ċerti obbligi legali jew fiskali” ( 21 ) . Jaqbel, għalhekk, mal-ħtieġa li jkun hemm linji gwida fil-livell Ewropew biex jiġi miġġieled dan il-fenomenu;

24. jilqa’ b’sodisfazzjon il-fatt li l-biċċa l-kbira tal-Istati Membri tal-UE għandhom reġimi tal-paga minima stabbiliti bil-liġi jew li ntlaħaq ftehim dwarhom permezz ta’ negozjar kollettiv. Il-kwistjonijiet relatati mal-iffissar tal-pagi huma fil-kompetenza u r-responsabbiltà tal-Istati Membri u/jew l-imsieħba soċjali nazzjonali. Għalhekk jeħtieġ li jiġu rispettati bis-sħiħ l-awtonomija tal-imsieħba soċjali u d-dritt tagħhom li jikkonkludu ftehimiet kollettivi dwar il-pagi ( 22 )

25. jappoġġja l-ħolqien ta’ grupp ta’ ħidma speċjali biex jeżamina u jissorvelja r-relazzjonijiet ta’ impjieg u l-klassifikazzjoni tal-ħaddiema tal-pjattaformi diġitali, bħala parti mill-ħidma tal-Osservatorju tal-UE dwar l-Ekonomija tal-Pjattaformi Onlajn, stabbilit b’deċiżjoni tal-Kummissjoni ( 23 ) . L-Osservatorju, li huwa magħmul minn grupp ta’ esperti indipendenti dwar l-ekonomija tal-pjattaformi onlajn u tim iddedikat ta’ uffiċjali tal-Kummissjoni, diġà beda l-ħidma tiegħu u jipprovdi pariri u għarfien espert lill-Kummissjoni dwar l-iżviluppi fl-ekonomija tal-pjattaformi onlajn. Il-Kumitat tar-Reġjuni jista’ jikkontribwixxi għall-ħidma tal-grupp permezz tal-aħjar prattiki fil-livell lokali, reġjonali u transfruntier li, fost affarijiet oħra, issaħħaħ l-iżvilupp tal-ħiliet għall-persunal tal-awtoritajiet lokali u reġjonali; jitlob, għalhekk, status ta’ osservatur fi ħdan l-Osservatorju;

Id-dimensjoni reġjonali u lokali

26. jinnota li l-iżvilupp u l-espansjoni kontinwi tal-attivitajiet ekonomiċi fejn il-pjattaformi diġitali qed jippenetraw qed iħallu impatt fil-livell lokali u reġjonali, u għalhekk għandhom ikunu rregolati wkoll fil-livell tal-awtoritajiet lokali u reġjonali, fil-qafas tal-kompetenzi tagħhom, b’mod partikolari fir-rigward tat-tassazzjoni u l-ippjanar urban;

27. jistieden lill-awtoritajiet lokali u reġjonali jipprovdu soluzzjonijiet għall-isfidi soċjali u tal-impjieg li jirriżultaw mix-xogħol fuq pjattaformi diġitali, permezz ta’ miżuri ta’ appoġġ soċjali għal forom mhux standard ta’ impjieg, u miżuri sabiex jiġu pprojbiti l-forom irregolari u xi drabi illegali tal-impjieg (pereżempju, impjieg indipendenti fittizju) fuq dawn il-pjattaformi diġitali, bil-għan li jiġu garantiti d-drittijiet tal-ħaddiema tal-pjattaforma b’mod individwali u kollettiv;

28. iħeġġeġ lill-awtoritajiet lokali u reġjonali, bħala fornituri u riċevituri ta’ firxa wiesgħa ta’ servizzi onlajn, spiss permezz ta’ pjattaformi diġitali, biex jinkorporaw diskriminazzjoni pożittiva fir-rigward ta’ pjattaformi soċjalment responsabbli, kif ukoll kriterji soċjali rigward il-kundizzjonijiet tax-xogħol fuq pjattaforma fil-kriterji tagħhom għall-għoti ta’ kuntratti pubbliċi;

29. iħeġġeġ lill-awtoritajiet lokali u reġjonali, bħala fornituri tas-servizzi, jifformulaw kuntratti ta’ impjieg li jistgħu jservu bħala mudell għal impjegaturi lokali oħra;

30. iħeġġeġ lill-awtoritajiet lokali u reġjonali jfasslu politiki dwar l-impjieg, it-tagħlim tul il-ħajja u l-politiki soċjali li jżommu l-pass mad-diġitalizzazzjoni tas-swieq tax-xogħol, u li jirriflettuha;

31. iħeġġeġ lill-awtoritajiet lokali u reġjonali biex, fil-qafas tal-kompetenzi tagħhom, jeliminaw l-użu frawdolenti tal-klassifikazzjoni tal-ħaddiema permezz tal-ispettorat tax-xogħol jew korp jew istituzzjoni ekwivalenti.

Brussell, il-5 ta’ Diċembru 2019. Il-President tal-Kumitat Ewropew tar-Reġjuni Karl-Heinz LAMBERTZ

(1) Komunikazzjoni tal-Kummissjoni Aġenda Ewropea għall-Ekonomija Kollaborattiva (COM(2016)356 final).

(2) OECD Employment Outlook 2019.

(3) Eurofound, 2019, Platform work: Maximising the potential while safeguarding standards? https://www.eurofound.europa.eu/sites/default/files/ef_publication/field_ef_document/ef19045en.pdf

(4) JRC, 2018, Platform Workers in Europe https://publications.jrc.ec.europa.eu/repository/bitstream/JRC112157/jrc112157_ pubsy_platform_workers_in_europe_science_for_policy.pdf

(5) Eurofound, 2018, Employment and working conditions of selected types of platform work, https://www.eurofound.europa.eu/publications/report/2018/employment-and-working-conditions-of-selected-types-of-platform-work

(6) Kapitolu II: Kundizzjonijiet tax-xogħol ġusti, paragrafi 5 u 6 (https://ec.europa.eu/commission/priorities/deeper-and-fairer-economic-and-monetary-union/european-pillar-social-rights/european-pillar-social-rights-20-principles_mt).

(7) Studju tal-Parlament Ewropew dwar “EU and ILO: Shaping the Future of Work”, 2019 (http://www.europarl.europa.eu/meetdocs/2014_2019/plmrep/COMMITTEES/EMPL/DV/2019/09-03/IPOL_STU2019638407_EN.pdf)

(8) Il-Kummissjoni Globali tal-ILO dwar il-Futur tax-Xogħol, “Work for a brighter future”, 2019. http://www.ilo.org/wcmsp5/groups/public/—dgreports/—cabinet/documents/publication/wcms_662410.pdf

(9) Eżempju interessanti huwa l-inizjattiva tal-belt ta’ Milan li, fl-2018, nediet ir-“Riders’ Municipal Information Counter”, l-ewwel uffiċċju fl-Italja ddedikat biex jisma’ lill-ħaddiema tal-pjattaforma fil-qasam tal-konsenja tal-ikel, u jipprovdilhom informazzjoni u konsulenza. http://www.ansa.it/lombardia/notizie/2018/07/18/a-milano-primo-sportello-per-i-rider_111a55ca-fc7b-4c16-91f7-60b1b22a3c96.html

(10) Konklużjonijiet tal-Kunsill — Il-Ġejjieni tax-Xogħol: l-Unjoni Ewropea tippromwovi d-Dikjarazzjoni Ċentinarja tal-ILO (24 ta’ Ottubru 2019)

(11) Idem.

(12) Linji Gwida Politiċi għall-Kummissjoni Ewropea li jmiss 2019-2024 (https://www.europarl.europa.eu/resources/library/media/20190716RES57231/20190716RES57231.pdf).

(13) Diskors introduttorju tas-Sur Nicolas Schmit, Kummissarju nnominat għall-Impjiegi, matul is-seduta ta’ smigħ tiegħu quddiem il-Parlament Ewropew (https://multimedia.europarl.europa.eu/en/-hearing-of-nicolas-schmit-commissioner-designate-jobs-opening-statement-by-nicolas-schmit_I178011-V_v) (mhux disponibbli bil-Malti).

(14) Opinjoni tal-KtR dwar L-ekonomija kollaborattiva u l-pjattaformi onlajn: viżjoni komuni tal-bliet u r-reġjuni (COR-2016-04163).

(15) Opinjoni tal-KtR dwar Kondizzjonijiet tax-xogħol trasparenti u prevedibbli fl-Unjoni Ewropea (COR 1129/2018).

(16) COM(2017)206, 26 ta’ April 2017.

(17) http://publications.jrc.ec.europa.eu/repository/bitstream/JRC112157/jrc112157_pubsy_platform_workers_in_europe_science_for_ policy.pdf, p. 23.

(18) http://data.consilium.europa.eu/doc/document/PE-18-2018-INIT/mt/pdf

(19) http://data.consilium.europa.eu/doc/document/PE-43-2019-INIT/mt/pdf

(20) Riżoluzzjoni leġislattiva tal-Parlament Ewropew tas-16 ta’ April 2019 dwar il-proposta għal direttiva tal-Parlament Ewropew u tal-Kunsill dwar kondizzjonijiet tax-xogħol trasparenti u prevedibbli fl-Unjoni Ewropea. http://www.europarl.europa.eu/doceo/document/TA-8-2019-0379_MT.html

(21) Idem.

(22) Opinjoni tal-KtR dwar Standards ta’ remunerazzjoni fl-impjieg fl-UE (COR-2015-01689).

(23) Id-Deċiżjoni tal-Kummissjoni tas-26 ta’ April 2018 dwar l-istabbiliment ta’ grupp ta’ esperti għall-Osservatorju dwar l-Ekonomija tal-Pjattaformi Onlajn (C(2018) 2393 final).